
	A jogi aktus tervezetének módosításai

	A Parlament kéthasábos módosításai

A törlést félkövér dőlt betűk jelzik a baloldali hasáb szövegében. A szövegváltoztatást félkövér dőlt betűk jelzik mindkét hasáb szövegében. Az új szöveget félkövér dőlt betűk jelzik a jobb oldali hasáb szövegében.

A módosítások fejlécének első és második sora a vizsgált jogi aktus tervezetének érintett szakaszára utal. Ha a módosítás már létező – a jogi aktus tervezetével módosítani kívánt – jogi aktusra vonatkozik, a fejléc egy harmadik és egy negyedik sort is tartalmaz, amelyek a létező jogi aktusra és annak érintett rendelkezésére utalnak. 

A Parlament módosításai konszolidált szöveg formájában

Az új szövegrészeket félkövér dőlt betűk jelzik. A törölt szövegrészeket a ▌ jel jelzi vagy azok át vannak húzva. A szövegváltoztatást a helyettesítendő szöveg törlésével vagy áthúzásával és a helyébe lépő új szöveg félkövér dőlt szedésével jelzik. 
Ettől eltérően a szolgálatok által a végleges szöveg kialakítása érdekében bevezetett, kimondottan technikai jellegű módosításokat nem kell jelölni.

AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
a kékúszójú tonhalra (Thunnus thynnus) vonatkozó fogási dokumentációs program létrehozásáról és az 640/2010/EK rendelet hatályon kívül helyezéséről szóló európai parlamenti és tanácsi rendeletre irányuló javaslatról
(COM(2020)0670 – C9-0336/2020 – 2020/0302(COD))
(Rendes jogalkotási eljárás: első olvasat)
Az Európai Parlament,
–	tekintettel a Bizottság Parlamenthez és Tanácshoz intézett javaslatára (COM(2020)0670),
–	tekintettel az Európai Unió működéséről szóló szerződés 294. cikkének (2) bekezdésére és 43. cikkének (2) bekezdésére, amelyek alapján a Bizottság a javaslatot benyújtotta a Parlamenthez (C9-0336/2020),
–	tekintettel az Európai Unió működéséről szóló szerződés 294. cikkének (3) bekezdésére,
–	tekintettel az Európai Gazdasági és Szociális Bizottság 2021. január 27-i véleményére[footnoteRef:1], [1:  A Hivatalos Lapban még nem tették közzé.] 

–	tekintettel eljárási szabályzatának 59. cikkére,
–	tekintettel a Halászati Bizottság jelentésére (A9-0000/2021),
1.	elfogadja első olvasatbeli álláspontját, átvéve a Bizottság javaslatát;
2.	felkéri a Bizottságot, hogy utalja az ügyet újból a Parlamenthez, ha javaslata helyébe másik szöveget szándékozik léptetni, azt lényegesen módosítja vagy lényegesen módosítani kívánja;
3.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a nemzeti parlamenteknek.


[bookmark: _Toc70598234][bookmark: _Toc72223802]INDOKOLÁS
A javaslat háttere

Az Európai Unió 1997 óta az atlanti tonhalfélék védelméről szóló nemzetközi egyezmény (a továbbiakban: „az ICCAT-egyezmény”) szerződő fele. 

Az Atlanti Tonhal Védelmére Létrehozott Nemzetközi Bizottság (a továbbiakban: „ICCAT”) felállításával az ICCAT-egyezmény keretet biztosít az Atlanti-óceánban és a szomszédos tengerekben élő tonhalak és tonhalszerű fajok védelmében és a velük folytatott gazdálkodásban megvalósuló regionális együttműködéshez. 

Az illetékessége alá tartozó halászati erőforrások védelme és a velük folytatott gazdálkodás tekintetében az ICCAT kötelező érvényű ajánlásokat fogadhat el. E jogi aktusok címzettjei elsősorban az ICCAT szerződő felei, így az Unió is, de magánszereplőkre (például hajóparancsnokokra) vonatkozó kötelezettségeket is tartalmaznak. 

A javaslat tartalma

A javaslat az ICCAT által a kékúszójú tonhal fogási dokumentációs rendszere keretében elfogadott állományvédelmi és -gazdálkodási intézkedések végrehajtása érdekében [COM(2020) 670] meghatározza az uniós kékúszójútonhal-fogási dokumentációs programra vonatkozó szabályokat. A nevezett rendszer célja, hogy azonosítsa valamennyi kékúszójú tonhal eredetét. 

A 640/2010/EU rendelet keretében már létezik uniós fogási dokumentációs program. A jelenleg vizsgált javaslatban, amely hatályon kívül helyezné a 640/2010/EU rendeletet, a kékúszójú tonhal fogása és az azt követő kereskedelmi események rögzítése és hitelesítése a kékúszójú tonhalra vonatkozó fogási dokumentumok elektronikus rendszerén (eBCD) keresztül történik, amely 2017 óta működik, és a tagállamok és a piaci szereplők már használják. A javaslat rendelkezése szerint az elektronikus rendszer kivételes esetben helyettesíthető papíralapú dokumentumokkal (BCD, kékúszójútonhal-fogási dokumentum), amelyekre az elektronikus rendszer követelményei érvényesek.

A javaslat emellett általános rendelkezéseket állapít meg a kékúszójú tonhalra vonatkozó fogási és újrakiviteli dokumentumok használata tekintetében, valamint szabályokat ír elő a kékúszójú tonhal fogására és az azt követő értékesítési műveletekre vonatkozó nyilvántartás és hitelesítés tekintetében. A megjelölt halakra külön szabályok vonatkoznak. A javaslat rendelkezéseket tartalmaz továbbá a hitelesítést megelőző ellenőrzésre, az eBCD-felhasználók adatainak továbbítására és az ICCAT-nak történő éves jelentéstételre vonatkozóan. A javaslat végül  az alap-jogiaktus jövőbeli módosítása érdekében felhatalmazáson alapuló jogi aktusok széles körű alkalmazását javasolja (14. cikk).


Az előadó véleménye

Az előadó üdvözli, hogy a Bizottság megkezdte az ICCAT-ajánlások szigorú átültetését, ezáltal egyenlő versenyfeltételeket teremtve valamennyi gazdasági szereplő számára.  Rendkívül fontos mind a gazdasági szereplők számára, mind pedig a nemzetközi óceánpolitikai irányítás javítása szempontjából is, hogy mindenkire azonos feltételek vonatkozzanak, ezért – regionális halászati gazdálkodási szervezetekben és más nemzetközi fórumokon – uniós fellépés révén elő kell mozdítani a magas szintű fenntarthatósági uniós normák kötelezővé tételét a külföldi flották számára. 
Az előadó véleménye szerint a gazdasági szereplők, a nyilvánosság és partnerországaink számára egyaránt fontos, hogy a Bizottság a regionális halászati gazdálkodási szervezetek ajánlásainak gyors átültetését javasolja annak érdekében, hogy bizonyos rendelkezések végrehajtása ne szenvedjen késedelmet. Logikátlan, hogy 2018-ra visszanyúló ajánlások és 2020-ra vonatkozó határidők 2021-ben kerüljenek elfogadásra. 

[bookmark: _GoBack]Ennek fényében, valamint tekintettel arra, hogy a szóban forgó ügy főként technikai – lényegi politikai tartalommal nem rendelkező – átültetési gyakorlatot foglal magában, az előadó úgy döntött, hogy a Bizottság javaslatához nem nyújt be módosításokat.

